Po bendro teigiamo Indonezijos MTUS vertinimo 2016 m. lapkričio 15 d. Indonezija tapo pirmąja šalimi, kurioje pradėjo veikti FLEGT licencijavimo schema. Vadovaujantis FLEGT reglamento 10 straipsnio 1 ir 3 dalimis, priėmus sprendimą pradėti vykdyti FLEGT licencijavimo schemą Indonezijoje, Komisijos deleguotuoju reglamentu buvo atlikti FLEGT reglamento I ir III priedų pakeitimai, siekiant įtraukti Indoneziją ir jos Licencijų informacijos skyrių (LIU) į I priede teikiamą šalių partnerių ir jų paskirtų licencijas išduodančių institucijų sąrašą ir į III priede „Medienos produktai, kuriems FLEGT licencijavimo schema taikoma tik atitinkamų šalių partnerių atžvilgiu“ teikiamą produktų, kuriems taikoma FLEGT licencijavimo schema, sąrašą. Tai taikoma daugumai produktų, patenkančių į ES medienos reglamento (ESMR) taikymo sritį, taip pat baldams, malkinei medienai, mediniams įrankiams, pakavimo medžiagoms iš medienos, statybiniams stalių ir dailidžių gaminiams iš medienos, medienos plaušienai, popieriui ir popieriaus produktams, virtuvės ir stalo reikmenims, taip pat papildomiems produktams, išvardytiems ES ir Indonezijos SPS I priede . Indonezijai skirta FLEGT licencijavimo schema netaikoma dviejų rūšių produktams: 1) produktams iš rotango arba bambuko ir 2) popieriui, pagamintam iš nemedinių ar perdirbtų medžiagų. Be to, vertėtų atkreipti dėmesį, kad įvairius produktus (pvz., rastus), nors jiems iš esmės taikoma FLEGT licencijavimo schema, draudžiama eksportuoti pagal Indonezijos teisės aktus ir, vadovaujantis SPS 4 straipsniu, jiems negali būti išduota FLEGT licencija, taigi jie negali būti importuojami į ES.

Neteisėtas miškų kirtimas yra plačiai paplitusi, didelį susirūpinimą tarptautiniu lygmeniu kelianti problema. Tai turi pražūtingą poveikį kai kuriems dar likusiems vertingiausiems pasaulio miškams ir juose gyvenantiems žmonėms, kurie naudojasi miško teikiamais ištekliais. Dėl neteisėto miškų kirtimo alinami miškai ir naikinami atogrąžų miškai, taigi tikėtina, kad dėl šios priežasties išmetamas CO2 kiekis sudaro 7–14 proc. viso su žmogaus veikla susijusio išmetamo CO2 kiekio; neteisėtas miškų kirtimas kelia grėsmę biologinei įvairovei, kenkia tvariam miškų valdymui ir turi neigiamą poveikį skurdo mažinimui, tvariam ir įtraukiam ekonomikos augimui ir darniam vystymuisi, be to, kenkia veiklos vykdytojų, kurie vykdo veiklą laikydamiesi taikytinų teisės aktų, komerciniam pajėgumui.

Siekdama padėti įgyvendinti FLEGT licencijavimo schemą ES, Komisija sukūrė valstybėms narėms skirtą FLEGT licencijų tvarkymo IT sistemą FLEGIT/TRACES, kuri taip pat naudojama kaip FLEGT licencijų centrinė saugykla. 2014 m. Komisija taip pat paskelbė dokumentą „Muitinė ir FLEGT. Įgyvendinimo gairės“, siekdama padėti muitinei veiksmingai vykdyti savo funkcijas pagal FLEGT reglamentą. Be to, buvo sukurtas FLEGT licencijų informacijos centras ( www.flegtlicence.org ), siekiant veiklos vykdytojams ir FLEGT kompetentingoms institucijoms teikti aktualią informaciją apie FLEGT licencijavimo schemos įgyvendinimą. Galiausiai Komisija, vadovaudamasi Įgyvendinimo reglamento (EB) Nr. 1024/2008 3 straipsnio 2 dalimi, pateikė valstybėms narėms Indonezijos paskirtų licencijas išduodančių institucijų pavadinimus ir kitą susijusią informaciją, kiekvienos licencijas išduodančios institucijos antspaudų ir parašų patvirtintus pavyzdžius ir Indonezijoje naudojamo FLEGT licencijos šablono pavyzdžius.

3.FLEGT metinių ataskaitų analizė

Vadovaujantis FLEGT reglamento 8 straipsniu, valstybės narės turi iki balandžio 30 d. pateikti metines FLEGT licencijavimo schemos įgyvendinimo praėjusiais kalendoriniais metais ataskaitas. Valstybių narių teikiamos metinės ataskaitos – tai svarbi priemonė, padedanti Komisijai stebėti, kaip įgyvendinamas FLEGT reglamentas. Jomis taip pat grindžiamas keitimasis informacija tarp valstybių narių ir su kitais suinteresuotaisiais subjektais, be to, jos padeda nustatyti pokyčius, tendencijas, trūkumus ar sunkumus, taip pat galimus sprendimus.

Ši pagal 8 straipsnio 3 dalį parengta metinė suvestinė ataskaita grindžiama valstybių narių 2016 m. metinėse ataskaitose pateikta laikotarpio nuo 2016 m. lapkričio 15 d. iki gruodžio 31 d. informacija. 15 valstybių narių pateikė ataskaitas iki galutinio termino, o 13 valstybių narių – praėjus galutiniam terminui.

4.Įgyvendinimo padėtis

FLEGT reglamente reikalaujama, kad valstybės narės paskirtų kompetentingą (-as) instituciją (-as) ir nustatytų veiksmingas, proporcingas ir atgrasančias sankcijas, skirtas reglamento vykdymui užtikrinti. Nacionalinėse ataskaitose apžvelgiamas įgyvendinimas nacionaliniu lygmeniu, taip pat jos padeda įvertinti suderinamumo įvairiose valstybėse narėse lygį.

4.1Kompetentingų institucijų skyrimas

Atsižvelgdamos į FLEGT reglamento 7 straipsnio 1 dalį, visos valstybės narės paskyrė kompetentingą (-as) instituciją (-as) , taip pat visos ataskaitas pateikusios valstybės narės, išskyrus vieną (Portugaliją), pateikė informaciją apie priimtą teisės aktą, kuriuo paskiriamos kompetentingos institucijos.

7 valstybėse narėse kompetentinga FLEGT licencijas išduodančia institucija yra paskirta muitinė arba muitinė yra kompetentingos institucijos dalis. Dvidešimt vienoje valstybėje narėje muitinė ir kompetentinga institucija yra atskiros institucijos. Šiose valstybėse narėse svarbu nustatyti tvarką, pagal kurią būtų užtikrinamas institucijų gebėjimas veiksmingai bendradarbiauti tvarkant FLEGT licencijas – kompetentinga institucija turėtų turėti galimybę perduoti atitinkamas užduotis muitinei ir gauti informaciją, reikalingą siekiant patikrinti, ar FLEGT licencijoje nurodyti teisingi tam tikros siuntos duomenys. Tokia užduočių perdavimo tvarka nustatyta visose šiose valstybėse narėse, išskyrus vieną (Belgiją). Nepaisant to, kai kurios valstybės narės pranešė, kad skirtingų agentūrų bendradarbiavimas dar galėtų būti gerinamas.

4.2 Importuotos medienos kiekiai ir susijęs FLEGT licencijų skaičius

Vadovaujantis FLEGT reglamento 8 straipsnio 1 dalimi, valstybių narių praėjusių kalendorinių metų ataskaitoje visų pirma turėtų būti nurodoma:

(a)medienos produktų, įvežtų į valstybę narę pagal FLEGT licencijavimo schemą, kiekiai pagal II ir III prieduose nurodytas Suderintos sistemos pozicijas ir pagal kiekvieną šalį partnerę;

(b)gautų FLEGT licencijų skaičius pagal II ir III prieduose nurodytas Suderintos sistemos pozicijas ir pagal kiekvieną šalį partnerę;

(c)atvejai, kai buvo taikoma 6 straipsnio 1 dalis, ir su tais atvejais susijęs medienos produktų kiekis .

Verta paminėti, kad valstybės narės skirtingai suprato, kokia su licencijų skaičiumi ir šiame skirsnyje minimais kiekiais susijusi informacija turėtų būti pateikiama ataskaitose.

Licencijų skaičius

2016 m. FLEGT licencijas gavo 16 iš 28 valstybių narių – skirtingose valstybėse narėse licencijų skaičius labai skyrėsi (1 pav.). Ataskaitose nurodyta, kad iš viso gauta 591 licencija.

Kai kurios valstybės narės pateikė informaciją apie kiekvieną licenciją atskirai ir atkreipė dėmesį į tas licencijas, kuriose nurodomas daugiau nei vienas Suderintos sistemos (SS) kodas. Kitos šalys pateikė informaciją apie licencijas pagal SS kodą, apibendrindamos skirtingose licencijose nurodytus kiekius. Kadangi taikant pastarąjį metodą kai kurios licencijos buvo įskaitytos du kartus, buvo susisiekta su valstybėmis narėmis, kad jos patvirtintų bendrą 2016 m. gautų licencijų skaičių; atsakymus, kuriais patvirtinamas bendras licencijų skaičius, pateikė visos susijusios valstybės narės.